VSRS Sklep II DoR 95/2024
Datum: 2025-02-17T01:00:00.000+01:00
ecli: ECLI:SI:VSRS:2025:II.DOR.95.2024
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: ugovor zoper plačilni nalog - zavrženje ugovora - nedovoljen ugovor - pravniški državni izpit (PDI) - laičen ugovor

## Jedro

Če stranka sama vloži ugovor zoper plačilni nalog, ki ga je izdalo Vrhovno sodišče, mora imeti opravljen pravniški državni izpit, sicer se njen ugovor zavrže.

## Izrek

Ugovor toženke zoper plačilni nalog za plačilo sodne takse se zavrže.

## Obrazložitev

Vrhovno sodišče je 20. 1. 2025 izdalo nov plačilni nalog za plačilo tretjine sodne takse za predlog za dopustitev revizije (ker je štelo zaradi neplačila sodne takse, da je predlog umaknjen).

Predlagateljica je pri Vrhovnem sodišču vložila laično vlogo, ki jo je (med drugim) naslovila kot "Pritožba zoper plačilni nalog z dne 20. 1. 2025 II DoR 95/2024". Potrdila o opravljenem pravniškem izpitu ni priložila.

Vrhovno sodišče je laično vlogo predlagateljice glede na njeno vsebino obravnavalo kot ugovor zoper plačilni nalog.

Ugovor ni dovoljen.

V postopku z izrednimi pravnimi sredstvi (kamor sodi tudi odločanje o ugovoru zoper plačilni nalog, ki ga je izdalo Vrhovno sodišče) lahko stranka opravlja postopkovna dejanja samo po pooblaščencu, ki je odvetnik, razen če ima sama ali njen zakoniti zastopnik opravljen pravniški državni izpit (tretji in četrti odstavek 86. člena Zakona o pravdnem postopku, v nadaljevanju ZPP). Če vlogi ni priložen dokaz o izpolnjevanju pogojev iz četrtega odstavka 86. člena ZPP, jo sodišče zavrže (smiselna uporaba 367.č člena ZPP).

Predlagateljica ni zatrjevala niti izkazala, da bi imela opravljen pravniški državni izpit. Za vložitev ugovora zato nimata postulacijske sposobnosti. Vrhovno sodišče je zato odločilo, kot izhaja iz izreka tega sklepa.

### Zveza:

Zakon o pravdnem postopku (1999) - ZPP  - člen 86, 86/3, 86/4, 367č

### Pridruženi dokumenti:*

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.